
**ΑΡΧΑΙΑ ΕΛΛΗΝΙΚΑ Γ΄ΛΥΚΕΙΟΥ ΑΝΘΡΩΠΙΣΤΙΚΩΝ ΣΠΟΥΔΩΝ**

****

(Αναπαράσταση της αλληγορίας του σπηλαίου)

**ΔΙΔΑΓΜΕΝΟ ΚΕΙΜΕΝΟ: ΦΑΚΕΛΟΣ ΥΛΙΚΟΥ**

**ΘΕΜΑΤΙΚΗ ΕΝΟΤΗΤΑ 3: Η ΠΑΙΔΕΙΑ ΚΑΙ Η ΑΝΑΖΗΤΗΣΗ ΤΗΣ ΑΛΗΘΕΙΑΣ –Η ΑΝΘΡΩΠΙΝΗ ΦΥΣΗ ΚΑΙ ΤΟ ΧΡΕΟΣ ΤΟΥ ΦΙΛΟΣΟΦΟΥ**

**(Διδακτικές Ενότητες 8-11)**

|  |
| --- |
| Λίγα λόγια για τη θεωρία των ιδεών |

Η θεωρία του Πλάτωνα λέγεται *ιδεαλισμός* και συνίσταται σε μια δυϊστική αντίληψη του κόσμου.

2 κόσμοι

|  |  |  |
| --- | --- | --- |
| αισθητός κόσμος |  | κόσμος των Ιδεών (της νόησης) |
| Αποτελείται από αντικείμενα διαρκώς μεταβαλλόμενα, τα οποία **αντιλαμβανόμαστε με τις αισθήσεις μας**. Κάθε κατηγορία πραγμάτων υπάρχει, επειδή *παρίσταται* σ’ αυτήν η αντίστοιχη *Ιδέα*. Για παράδειγμα, όλα τα διαφορετικά ως προς το μέγεθος, σχήμα, χρώμα κτλ τραπέζια που βλέπουμε στην καθημερινή μας ζωή γίνονται αντιληπτά, επειδή υπάρχει στον ουρανό η ιδέα του τραπεζιού, την οποία όμως δεν μπορούμε να αντιληφθούμε με τις αισθήσεις μας. Τα αισθητά αντικείμενα είναι είδωλα, απεικάσματα, δηλ. αντίγραφα των *όντως όντων* που είναι οι Ιδέες.  Στην αλληγορία του σπηλαίου ο αισθητός κόσμος παρομοιάζεται με μια σπηλιά, όπου οι δεσμώτες μπορούν να βλέπουν μόνο τις σκιές των πραγματικών όντων, δηλ. των Ιδεών, που βρίσκονται έξω από τη σπηλιά, στον κόσμο της νόησης. |  | Αποτελείται από τις *Ιδέες*, τις αιώνιες, αναλλοίωτες υπάρξεις που κατοικούν στον ουρανό και δε μεταβάλλονται με την αλλαγή των συνθηκών του εξωτερικού κόσμου. Αυτές είναι πραγματικές οντότητες, σε αντίθεση με τα αντικείμενα που, αν και τα αντιλαμβανόμαστε με τις αισθήσεις μας, στην πραγματικότητα δεν υπάρχουν! Η ανώτερη από όλες τις Ιδέες, είναι η *Ιδέα του Αγαθού*.  Η ψυχή γνώρισε τις Ιδέες στον ουράνιο κόσμο, πριν την είσοδό της στο σώμα και τη φυσική γέννησή μας, πράγμα που είχε ως αποτέλεσμα να ξεχάσει τις Ιδέες. Γι’ αυτό η γνώση της αλήθειας είναι στην πραγματικότητα *ανάμνηση* των Ιδεών.  **Τις ιδέες τις αντιλαμβανόμαστε με τη νόηση**.  **Για τη γνώση των αληθινών όντων, η ψυχή θα πρέπει ν’ ασκηθεί με την παιδεία.** |

Ιδέα Αγαθού - Αγαθό: Η ιδανική πολιτεία του Πλάτωνα θεμελιώνεται στην Ιδέα του Αγαθού. Είναι έννοια ταυτόσημη με τη θεότητα. Είναι η ανώτερη απ' όλες τις Ιδέες, ανεξάρτητη πηγή δημιουργίας όλων των Ιδεών και των αισθητών. Εί­ναι το υπέρτατο αγαθό, που πρέπει ο άνθρωπος να επιδιώκει να φτάσει, γιατί απ' αυτό πηγάζουν η αρμονία και η ευδαιμονία. Όπως ο ήλιος με το φως του φωτίζει τα αντικείμενα, έτσι το Αγαθό με την αλήθεια του γνωρί­ζει τις Ιδέες. Είναι δημιουργός αιτία όσων υπάρχουν και ταυτόχρονα σκο­πός τους, μια και όλα είναι κατώτερα από αυτήν. Είναι ταυτόχρονα και ο τελικός σκοπός της γνώσης, μια και μέσα από τη θέαση της ύπαρξής της συλλαμβάνονται όσα υπάρχουν ως ένα αρμονικό και τακτοποιημένο σύνο­λο.

**Πλάτων, *Πολιτεία* 514a-515c**

**ΔΙΔΑΚΤΙΚΗ ΕΝΟΤΗΤΑ 8: Η αλληγορία του σπηλαίου: Οι δεσμώτες**

|  |
| --- |
| **Γιατί ο Πλάτων χρησιμοποιεί τον μύθο (αλληγορία);** |

Η προσφυγή στον μύθο (αλληγορία) εξηγείται ως εξής:

1. Ο Πλάτων κατά κύριο λόγο **απευθύνεται σε μη φιλοσόφους**, αντισταθμίζοντας έτσι την ανεπάρκεια των μη φιλοσόφων να κατανοήσουν άμεσα τα υψηλά νοήματα.

2. **Ο μύθος**, όπως και η αλληγορική εικόνα, **εμπλουτίζει την *διαλεκτικὴν*** (=φιλοσοφία).

3. Ο Πλάτων χρησιμοποιεί τους μύθους για να εκφράσει **απόψεις που δεν είναι δυνατόν να θεμελιωθούν πάνω σε μια αυστηρά διαλεκτική** (: φιλοσοφική) **ανάλυση**, χωρίς όμως να διαψεύδουν τη συγκεκριμένη ανάλυση.

4. Η αξία του μύθου είναι **διδακτική** και **όχι αποδεικτική**. Η συγκεκριμένη αλληγορία είναι ένας **αναλογικός συλλογισμός** τον οποίο ο Πλάτων χρησιμοποιεί για να δείξει πώς βλέπει τον κόσμο και όχι για να αιτιολογήσει την κατάσταση του κόσμου.

5. Ο Πλάτων πριν ασχοληθεί με τη φιλοσοφία, υπήρξε ποιητής· η **ιδιαίτερη λογοτεχνική ικανότητα** είναι εμφανής στους μύθους του.

|  |
| --- |
| **Η προέλευση του μύθου του Σπηλαίου** |

Η εικόνα του σπηλαίου δεν είναι άγνωστη στην αρχαιοελληνική διανόηση. Πιθανόν να προέρχεται από τους **Ορφικούς** (η ορφική παράσταση της ζωής ως φυλακής) και τον **Εμπεδοκλή** (η γήινη περιοχή ως σπήλαιο), ενώ συνδέεται και με την *πυθαγόρεια εικόνα της σπηλιάς ως συμβόλου του αισθητού κόσμου*. Επιπλέον, υπάρχουν **αναλογίες** και με την τραγωδία του Αισχύλου *Προμηθεὺς Δεσμώτης* (στ. 450-454), όπου περιγράφεται η ζωή των πρωτόγονων ανθρώπων μέσα στις σπηλιές. Πάντως, φαίνεται ότι **η συγκεκριμένη αλληγορία στο σύνολό της είναι επίνοια του Πλάτωνα**.

Ερμηνευτικές επισημάνσεις

***ἀπείκασον***: Με το συγκεκριμένο ρήμα ο Σωκράτης μάς εισάγει στην εκτεταμένη παρομοίωση (αλληγορία) του σπηλαίου: παρομοιάζει τον κόσμο με σπήλαιο και τους ανθρώπους με δεσμώτες. Η αλληγορία είναι ένας εκφραστικός τρόπος με τον οποίο ο συγγραφέας άλλα λέει και άλλα εννοεί· οι λέξεις, οι έννοιες, οι περιγραφές έχουν πέρα από την κυριολεκτική τους και μια συμβολική σημασία. Η αλληγορία (ή ο μύθος) ως φιλοσοφική μέθοδος στον Πλάτωνα λειτουργεί πάντοτε συμπληρωματικά προς την ***διαλεκτικήν***, με σκοπό να συμβάλει στην καλύτερη κατανόηση απαιτητικών φιλοσοφικών εννοιών και θέσεων. Η αλληγορία έχει κατά κύριο λόγο διδακτική και όχι αποδεικτική αξία (βλ. παραπάνω).

***παιδείας τε πέρι καὶ ἀπαιδευσίας***: Με τις λέξεις αυτές ορίζεται το **βασικό θέμα της αλληγορίας**: Ο Σωκράτης θα μιλήσει αλληγορικά για την παιδεία (και την έλλειψή της). Στην *Πολιτεία,* γενικότερα, η παιδεία συνδέεται με την ηθική διαπαιδαγώγηση των πολιτών. Ειδικά στην αλληγορία του σπηλαίου, η συγκεκριμένη αναφορά στην παιδεία έχει και γνωσιολογικό περιεχόμενο. **Η αλληγορία, δηλαδή, αναδεικνύει με συμβολικό τρόπο τον αγώνα του ανθρώπου να λυτρωθεί από τα δεσμά της φαινομενικότητας, που τον κρατούν εγκλωβισμένο στην άγνοια, την πλάνη, την αδικία και το ψέμα, με στόχο τη γνώση του *ἀληθοῦς* (του αληθινά υπαρκτού), που αποτελεί προϋπόθεση της ευτυχίας**. Έτσι, παρουσιάζοντας εδώ ο Σωκράτης το βασικό θέμα του μύθου συνδέει οργανικά την *καλλίπολιν* (την ιδανική - δίκαιη πολιτεία) με την παιδεία. Παράλληλα, αποτυπώνεται συμβολικά η οντολογική βάση πάνω στην οποία θα στηριχθεί η ανώτερη παιδεία των *φυλάκων - φιλοσόφων*. Τέλος, στη συνέχεια θα τονιστεί με αλληγορικό τρόπο και η υποχρέωση του ορθά πεπαιδευμένου (δηλαδή του ***φιλοσόφου***) να φωτίσει τους συνανθρώπους του, ώστε και οι υπόλοιποι δεσμώτες να μπορέσουν να γίνουν κι αυτοί πολίτες της ιδανικής πολιτείας [έξω από το Σπήλαιο], που τη φωτίζει το φως της αλήθειας.

**Τα βασικά σύμβολα του μύθου και η ερμηνεία τους**

|  |  |
| --- | --- |
| ***ἐν καταγείῳ οἰκήσει σπηλαιώδει*:** | **Ο υλικός κόσμος των αισθητών** πραγμάτων, ο οποίος χαρακτηρίζεται:  1) οντολογικά από φαινομενικότητα, 2) γνωσιολογικά από πλάνη και ψευδαισθήσεις, 3) ηθικά από αδικία. Κατ᾿ επέκταση, η πολιτική κοινωνία στην όποια δεν κυβερνούν οι ***φιλόσοφοι***, οι ορθά πεπαιδευμένοι και ηθικά ακέραιοι άνθρωποι, όπου κυριαρχούν η αδικία και η διαφθορά. |
| ***πρὸς τὸ φῶς (του ήλιου)***: | **Η Ιδέα του Αγαθού**, έξω από το σπήλαιο στον νοητό και άυλο **κόσμο των Ιδεών**· ο κόσμος της αληθινής πραγματικότητας, της αλήθειας, της γνώσης και της δικαιοσύνης. |
| ***μακρὰν παρὰ πᾶν τὸ σπήλαιον***: | Ο δρόμος προς την έξοδο είναι μακρύς, (ανηφορικός) και δύσκολος (βλ. 4 στάδια: ***εἰκασία, πίστις, διάνοια, νόησις***) |
| ***ἐν δεσμοῖς:*** | **Οι αισθήσεις** που επιβάλλουν τον περιορισμό των ανθρώπων στον υλικό κόσμο των αισθητών πραγμάτων, με αποτέλεσμα η σκέψη τους να χάνεται μέσα στις αλλεπάλληλες μεταβολές και αλλοιώσεις στις οποίες τα αισθητά υπόκεινται. Αν το εξετάσουμε σ᾿ ένα ευρύτερο πλαίσιο, οι αλυσίδες μπορούν να παρομοιαστούν με ότ,ι μας καθηλώνει στα υλικά αγαθά και στις σωματικές απολαύσεις που μας κρατούν μακριά από τη θέαση της Ιδέας του Αγαθού και τις πνευματικές ηδονές. |
| ***Οι σκιές – οι ήχοι***: | **Τα δεδομένα των αισθήσεων** που οι αλυσοδεμένοι εκλαμβάνουν λανθασμένα ως αληθινή πραγματικότητα. Η στάση τους για την πραγματικότητα μπορεί να αποδοθεί με τον όρο «αφελής εμπειρισμός» και η γνωστική τους κατάσταση με τον όρο ***εἰκασία***. Έτσι (βλ. Φάκελος Υλικού, σ. 116), οι δεσμώτες συνδέουν τους ήχους με τις σκιές που βλέπουν και πιστεύουν κατά τρόπο απατηλό ότι παραγωγοί των ήχων είναι οι σκιές. |
| ***(δεσμῶται)***: | **Οι κοινοί άνθρωποι**, που έχοντας εθισθεί στις απατηλές παραστάσεις των αισθητών πραγμάτων, ζουν μέσα στο ψέμα, διαπράττουν αδικίες κ.λπ. |
| ***φῶς πυρὸς:*** | **Τεχνητό φως**, κατωτέρου βαθμού από το φυσικό φως του ήλιου. Η φωτιά που καίει μέσα στη σπηλιά αποτελεί την πηγή του τεχνητού φωτός, από το οποίο φωτίζονται τα αντικείμενα μέσα στη σπηλιά και δημιουργούνται οι σκιές. Έτσι, η φωτιά αυτή συμβολίζει την **αισθητηριακή αντίληψη** (σε αντίθεση με τη νόηση) ως πηγή γνώσης, επιτρέποντας μια παραπλανητική τελικά όραση. |
| ***σκεύη παντοδαπά ... ἀνδριάντας ... ζῷα λίθινά τε καὶ ξύλινα***: | **Αντίγραφα των φυσικών όντων δημιουργημένα από την ανθρώπινη τέχνη** (τεχνήματα, κατασκευάσματα). Ως αντίγραφα, τα τεχνήματα είναι κατώτερα από τα όντα που έχει δημιουργήσει η φύση. Ως αντίγραφα των τεχνημάτων, **οι σκιές αποτελούν την κατώτερη κατηγορία όντων**. Ανώτερη κατηγορία όντων αποτελούν τα όντα της φύσης, όπως π.χ. είναι οι άνθρωποι που μεταφέρουν τα τεχνητά αντικείμενα. Έτσι, προκύπτει μια **ιεραρχία στην τάξη των όντων**, δηλαδή των υπαρκτών: φυσικά όντα, τεχνήματα (δημιουργήματα της τέχνης και της τεχνικής), σκιές και είδωλα. Για να γνωρίσουν οι δεσμώτες τα αληθινά όντα θα πρέπει πρώτα να απελευθερωθούν και να αρχίσουν την κοπιώδη «ανάβαση», αφήνοντας πίσω τους τον κόσμο των σκιών. |

***ἄτοπον … ὁμοίους ἡμῖν***: Η αλληγορική αφήγηση του Σωκράτη διακόπτεται από έναν διπλό σχολιασμό:

α) **αξιολογικό σχόλιο** του Γλαύκωνα (***Ἄτοπον εἰκόνα … καὶ δεσμώτας ἀτόπους***), με το οποίο εκφράζει την έκπληξή του και συγκρατημένη επιφύλαξη για όσα διατυπώνει ο Σωκράτης,

β) **επεξηγηματικό σχόλιο** του Σωκράτη με το οποίο αποκαλύπτει τον συμβολισμό των δεσμωτών και ανανεώνει το ενδιαφέρον για τη συνέχεια.

Αξιοσημείωτη η **διπλή χρήση της λέξης *ἄτοπον*** από τον Γλαύκωνα, η οποία υποβάλλει τη θέση ότι η αυτονόητη ένταξη των ανθρώπων στον απατηλό κόσμο των αισθήσεων αποτελεί μια αλλόκοτη στέρηση λογικής. Ο Σωκράτης με το σχόλιο ***Ὁμοίους ἡμῖν*** παραλληλίζει τους δεσμώτες του σπηλαίου με κάθε ανθρώπινη κοινωνία γενικότερα αλλά και τη σύγχρονή του αθηναϊκή κοινωνία ειδικότερα. Η ομοιότητα έγκειται στην τάση του γνωσιολογικά ανυποψίαστου ανθρώπου να αποδέχεται χωρίς έλεγχο τη φαινομενικότητα των πραγμάτων και να διαμορφώνει άκριτα τις απόψεις και τις πεποιθήσεις του (βλ. παρακάτω).

|  |
| --- |
| **Η ομοιότητα της κοινωνίας του σπηλαίου και της αθηναϊκής πολιτικής κοινωνίας (κατά τον Πλάτωνα)** |

Στην αθηναϊκή πολιτική κοινωνία η αδικία και η αναξιοκρατία κυριαρχούν, οι δημαγωγοί ασκούν την εξουσία και όχι οι ***φιλόσοφοι***. Οι άνθρωποι ζουν μέσα στο σκοτάδι της αμάθειας, δέσμιοι των παθών τους, των προκαταλήψεων και των ψευδαισθήσεών τους μακριά από την αλήθεια. Έτσι, έμμεσα εισάγεται το θέμα που θα αναπτυχθεί στην μεθεπόμενη ενότητα: **το χρέος του απελευθερωμένου δεσμώτη**, δηλαδή του ***φύλακα - φιλοσόφου***, που κατάφερε να θεαθεί την Ιδέα του Αγαθού, να ξανακατέβει στο σπήλαιο και να οδηγήσει προς την έξοδο και τους υπόλοιπους δεσμώτες. Ακόμα και η απελευθερωτική προσπάθεια του φιλοσόφου, η οποία θα αναφερθεί παρακάτω, είναι εξαιρετικά επικίνδυνη, δεν μπορεί παρά να συσχετιστεί με την άδικη καταδίκη του Σωκράτη Η κοινωνία των δεσμωτών δεν είναι μια ανύπαρκτη κοινωνία, αλλά **θα μπορούσε να είναι κάθε ανθρώπινη κοινωνία** που έχει σε γενικές γραμμές τα εξής χαρακτηριστικά:

• Οι πολίτες στην συντριπτική τους πλειοψηφία κυριαρχούνται από τα ένστικτα και τα πάθη τους, και δεν αξιοποιούν την ορθή κρίση και τη λογική τους.

• Οι πολιτικοί ηγέτες κινούνται με βάση την ιδιοτέλεια, τον εγωισμό και την ικανοποίηση της πλεονεξίας τους.

• Κυριαρχούν το ψέμα, η διαφθορά και η αδικία.

***τὸ ἀληθές***: Η λέξη έχει φιλοσοφική (οντολογική) χροιά: αναφέρεται στο αληθινά υπαρκτό. Οι δεσμώτες του σπηλαίου θεωρούν αληθινά υπαρκτό (πραγματικότητα) τις σκιές και τις συνδέουν με τους ήχους που ακούγονται, αφού αντλούν τη γνώση αποκλειστικά και μόνο από τις αισθήσεις (όραση - ακοή). Το αληθινά υπαρκτό, όμως, για τον Πλάτωνα βρίσκεται εκτός σπηλαίου. Το ***ἀληθὲς*** δεν *λανθάνει*, έρχεται στο φως, όντως υπάρχει. Αυτό γίνεται «ορατό» με έναν διαφορετικό τρόπο (βλ. ΔΕ 9).

Για την περιληπτική απόδοση της συνέχεια της αλληγορίας βλέπε Φάκελο Υλικού σελ 78 (2η παράγραφο)

|  |
| --- |
| **Η γλώσσα του κειμένου και τα εκφραστικά μέσα** |

Η γλώσσα του κειμένου είναι ποιητική και το ύφος γλαφυρό. Το λεξιλόγιο του Πλάτωνα δεν είναι τυπικά φιλοσοφικό και χαρακτηρίζεται από τη φειδωλή χρήση τεχνικών όρων. Αντίθετα, εντυπωσιάζει με την ψευδαίσθηση του καθημερινού λόγου των μορφωμένων που πετυχαίνει στους διαλόγους, με τη χρήση περιφράσεων, μεταφορών και κυρίως παρομοιώσεων που καθιστούν τον λόγο του ποιητικό. Γενικά, ο πλούτος του λεξιλογίου και η απουσία συστηματικής χρήσης φιλοσοφικής ορολογίας αποτελούν υφολογικά πλεονεκτήματα που καθιστούν την ανάγνωση του πλατωνικού κειμένου προσιτή και ελκυστική. Ενδεικτικά παραδείγματα:

• Η χρήση των επιθέτων ***κατάγειος***, ***σπηλαιώδης***, όπως και η χρήση σύνθετων ρημάτων και ρηματικών τύπων (***καταμένειν***, ***περιάγειν***, ***παρῳκοδομημένον***, ***ὑπερέχοντα***, ***παραφερόντων***) προσδίδουν ακρίβεια και λεπτομέρεια στην περιγραφή του σπηλαίου.

• Οι προτάσεις συνδέονται μεταξύ τους παρατακτικά.

• Το πολυσύνδετο σχήμα

• Η **αλληγορία** (εκτεταμένη παρομοίωση)

• Ο **διάλογος**· χάρη σ᾿ αυτόν η περιγραφή του σπηλαίου δεν γίνεται μονότονη, αλλά αποκτά ζωντάνια και παραστατικότητα.

• Η **χρήση β᾿ ενικού προσώπου**· ***ἀπείκασον***, ***ἰδέ***, ***ὅρα*** συνδέεται με τον διάλογο και προσδίδει στην περιγραφή αμεσότητα.

• **Εικόνες**· η περιγραφή του σπηλαίου δίνεται με πληθώρα οπτικο-ακουστικών και κινητικών εικόνων:

Παραδείγματα:

Οπτική εικόνα: οι ακίνητοι δεσμώτες: *ἐν ταύτῃ ὄντας ἐκ παίδων ἐν δεσμοῖς καὶ τὰ σκέλη καὶ τοὺς αὐχένας, ὥστε αὐτοὺς μένειν τε εἴς τε τὸ πρόσθεν μόνον ὁρᾶν, ἀδυνάτους δὲ περιάγειν κύκλῳ τὰς κεφαλὰς ὑπὸ τοῦ δεσμοῦ*

Κινητική εικόνα: αυτοί που περνάνε κρατώντας διάφορα αντικείμενα: *ἀνθρώπους φέροντας σκεύη τε παντοδαπὰ ὑπερέχοντα τοῦ τειχίου καὶ ἀνδριάντας καὶ ἄλλα ζῷα εἰργασμένα λίθινά τε καὶ ξύλινα καὶ παντοῖα*

Ακουστική εικόνα: *τοὺς μὲν φθεγγομένους.*

**Λεξιλόγιο**

**ἀπείκασον** < ἀπεικάζω: εικόνα, εικασία, επιεικής, επιεικώς

**περιάγειν** < περὶ + ἄγω: αγωγή, αγωγιάτης, αγώγιμος, αγωγός, αγέλη, αρχηγός, ξεναγός, οδηγός, αγρός, αγώνας, άξονα, άμαξα, άξιος

**πρόκειται** < πρὸ + κεῖμαι: κείμενο, διακειμενικότητα, κοίτη, κοιτώνας, κοιτίδα, κοιτάζω, κοιμάμαι, κειμήλιο

**δεικνύασιν** < δείκνυμι: δείχνω, δείγμα, δείκτης, ενδεικτικός, ένδειξη, παραδειγματισμός, υπόδειγμα

**παραφερόντων** < παρὰ + φέρω: φερνή (=προίκα), φέρετρο, φορά, φόρος, φοράω, φόρεμα, φέρσιμο, φαρέτρα, φωριαμός

**Ερωτήσεις κατανόησης του Κειμένου Αναφοράς**

**Α1α.** Να χαρακτηρίσετε τις προτάσεις με τη λέξη «**Σωστό**», αν είναι σωστή, ή τη λέξη «**Λάθος**», αν είναι λανθασμένη, με βάση το αρχαίο κείμενο και να τεκμηριώσετε κάθε απάντησή σας γράφοντας τις **λέξεις / φράσεις** του αρχαίου κειμένου που την επιβεβαιώνουν:

1. Η είσοδος της σπηλιάς δεν απέχει πολύ από το βάθος της, έτσι ώστε το φως του ήλιου να μπορεί να εισδύσει στο εσωτερικό της.

2. Ο μικρός τοίχος που διαχωρίζει τους δεσμώτες από τη φωτιά, είναι χτισμένος μπροστά από τους δεσμώτες.

3. Όλοι οι άνθρωποι που μεταφέρουν διάφορα αντικείμενα πίσω από τους δεσμώτες παραμένουν σιωπηλοί.

4. Ο Σωκράτης παρομοιάζει την αθηναϊκή κοινωνία με τους δεσμώτες μέσα στο σπήλαιο.

5. Οι δεσμώτες συζητούν μεταξύ τους και ανταλλάσσουν απόψεις για ό,τι αντικρύζουν.

**Α1β.**

1. Ποιες πηγές φωτός αναφέρονται από τον Σωκράτη στο παραπάνω κείμενο; Να τις καταγράψετε.

2. Ποια πράγματα αντιλαμβάνονται με τις αισθήσεις τους οι δεσμώτες και γιατί;

**Ερωτήσεις ερμηνείας του Κειμένου Αναφοράς**

1. Να εντοπίσετε στο κείμενο τη φράση που ορίζει το θεματικό κέντρο του και να την σχολιάσετε.(Επ. Παν. 2020)

2. Να εξηγήσετε την απάντηση που δίνει ο Σωκράτης χρησιμοποιώντας α΄ πληθυντικό πρόσωπο, όταν ο Γλαύκων αμφισβητεί την ύπαρξη των δεσμωτών: *Ὁμοίους ἡμῖν, ἦν δ’ ἐγώ*.

3. Να ερμηνεύσετε σύντομα τους παρακάτω συμβολισμούς της αλληγορίας: *ἐν καταγείῳ οἰκήσει σπηλαιώδει*, *πρὸς τὸ φῶς, ἐν δεσμοῖς*, *τῶν δεσμωτῶν*, *τὰς σκιὰς τὰς ὑπὸ τοῦ πυρός* και να παρουσιάσετε τον εκφραστικό τρόπο με τον οποίο ο Πλάτωνας αναπτύσσει το θέμα του. (το β΄σκέλος από τις Επαναληπτικές Πανελλαδικές 2020)

4. Το παραπάνω αρχαίο διδαγμένο κείμενο έχει αλληγορικό περιεχόμενο. Να εντοπίσετε πέντε (5) σημεία του κειμένου που έχουν αλληγορική σημασία και να τα ερμηνεύσετε στο πλαίσιο της πλατωνικής φιλοσοφίας.

5. Να εντοπίσετε με αναφορές στο κείμενο και να σχολιάσετε τα στοιχεία του σπηλαίου, τα οποία δηλώνουν τον εγκλεισμό των δεσμωτών. (Επαναληπτικές Πανελλαδικές 2008)

6. **θαυματοποιοῖς, ἀνδριάντας, δεσμώτας ἀτόπους**: να σχολιάσετε το περιεχόμενο των παραπάνω όρων. (Επαναληπτικές Πανελλαδικές 2008)

7. Με ποιους εκφραστικούς τρόπους αισθητοποιείται η εικόνα του σπηλαίου και των δεσμωτών και ποιος ο ρόλος του καθενός; (Επαναληπτικές Πανελλαδικές 2012)

8. Κατά πολλούς ο μύθος του Σπηλαίου έχει διαχρονική αξία. Συμφωνείτε με αυτή την θέση; Δικαιολογήστε την άποψή σας.

**Ασκήσεις λεξιλογίου**

1. Να βρείτε στο αρχαίο διδαγμένο κείμενο που σας δίνεται μία **ετυμολογικά συγγενή λέξη** για καθεμία από τις παρακάτω λέξεις της Νέας Ελληνικής: ***υπόδημα, μόνιμος, αγωγή, έγκαυμα, δίφθογγος*.**

2. Να γράψετε στη Νέα Ελληνική από ένα σύνθετο ουσιαστικό ή επίθετο για καθεμία από τις παρακάτω σύνθετες λέξεις του αρχαίου διδαγμένου κειμένου, χρησιμοποιώντας κάθε φορά το δεύτερο συνθετικό: ***ἀπαιδευσίας, καταγείῳ, εἴσοδον, περιάγειν, θαυματοποιοῖς***.

3. Για καθεμία από τις παρακάτω λέξεις του αρχαίου διδαγμένου κειμένου να γράψετε μία περίοδο λόγου στη Νέα Ελληνική, όπου η συγκεκριμένη λέξη να χρησιμοποιείται **με διαφορετική σημασία** από αυτήν που έχει στο αρχαίο κείμενο: ***πάθει, φύσιν, δεσμοῦ, θαύματα, παραφερομένων***. Μπορείτε να τη χρησιμοποιήσετε **σε οποιαδήποτε μορφή της (μέρος του λόγου, πτώση, αριθμό, γένος, έγκλιση, χρόνο)**.

4. α) ***κατάγειος*** β) ***θαυματοποιός***: Να γράψετε στη Νέα Ελληνική τέσσερα σύνθετα για καθεμία από τις λέξεις με το ίδιο δεύτερο συνθετικό και να δώσετε τη σημασία τους.

**Παράλληλα κείμενα**

**1)Παντελής Μπουκάλας: *ἐν καταγείῳ οἰκήσει σπηλαιώδει*** (απόσπασμα από την ποιητική συλλογή *Ρήματα*, Αθήνα 2009)

Γυάλινη τελικά η σπηλιά μας.

Αστραφτερή.

Κατάγεια βέβαια,

κι ας είμαστε εγκάτοικοι των πάνω ορόφων.

Δεσμώτες χρυσωμένοι

άλλος εκούσια άλλος παραιτημένος

άλλος από τη βιοτή του ξοδεμένος.

Ν’ ανάβουμε

με νυσταγμένη την ψυχή

πριν κι απ΄το φως την τηλεόραση

μήπως και δανειστούμε φλόγα ή βίο.

Να καταπίνουμε σκιές σκιών

ομοιωμάτων ομοιώματα

και να φρονούμε άφρονα ό τι αυτός ο κόσμος.

Γυάλινο το κουτί να μάς αλέθει

κι εμείς καθηλωμένοι απ΄ την ψευδαίσθηση

ότι το κυβερνάμε.

Ποιος Πλάτωνας λοιπόν.

Ο Καζαντζίδης1.

Να σου δώσω μια να σπάσεις…

1 Στέλιος Καζαντζίδης (1931-2001): Σημαντικός Έλληνας λαϊκός τραγουδιστής

Ποια χαρακτηριστικά των πλατωνικών δεσμωτών, όπως παρουσιάζονται στο διδαγμένο κείμενο, συνδέονται με τα

χαρακτηριστικά του σύγχρονου ανθρώπου στο ποιητικό απόσπασμα του Π. Μπουκάλα;

1. **Πλάτων, *Πολιτεία*, 515c-d**

Σκέψου τώρα, είπα εγώ (: ο Σωκράτης), ποια μορφή θα μπορούσε να πάρει η απαλλαγή τους από τα δεσμά και η γιατρειά τους από την πλάνη και την αφροσύνη, αν τύχαινε και τους συνέβαιναν τα εξής: Κάθε φορά που κάποιος από αυτούς θα λυνόταν και θα αναγκαζόταν ξαφνικά να ελευθερωθεί και να γυρίσει το κεφάλι και να περπατήσει και να αντικρύσει το φως ψηλά ―κι όλα αυτά πονώντας πολύ και αδυνατώντας από την εκτυφλωτική λάμψη να διακρίνει εκείνα τα πράγματα που ως τώρα έβλεπε τις σκιές τους―, τι φαντάζεσαι ότι θα έλεγε ο άνθρωπος αυτός, αν κάποιος του έλεγε ότι όσα έβλεπε πρωτύτερα ήταν ανοησίες και ότι τώρα είναι κάπως πιο κοντά στην πραγματικότητα κι ότι έχοντας τώρα στραφεί σε αντικείμενα πιο πραγματικά βλέπει σωστότερα; Ιδίως μάλιστα αν δείχνοντάς του καθένα από τα αντικείμενα που περνούσαν από μπροστά του τον ρωτούσε και τον υποχρέωνε να απαντήσει τι είναι το καθένα τους. Δεν νομίζεις ότι ο **6**άνθρωπος εκείνος θα τα᾿ χανε και θα πίστευε ότι όσα έβλεπε τότε ήταν αληθινότερα από εκείνα που του έδειχναν τώρα;

Και πολύ μάλιστα.

Κι άμα θα τον ανάγκαζε να κοιτάξει στο ίδιο το φως, δεν θα αισθανόταν έντονο πόνο στα μάτια και δεν θα προσπαθούσε να το αποφύγει στρέφοντας το βλέμμα του πάλι σ᾿ εκείνα που μπορεί να βλέπει, και δεν θα νόμιζε ότι εκείνα είναι στ᾿ αλήθεια πιο σαφή και ευκρινή από όσα του έδειχναν τώρα;

Έτσι, είπε (: ο Γλαύκων).

Μτφρ. N. Μ. Σκουτερόπουλος

Ποια είναι η αντίδραση των ανθρώπων, όταν τους δίνεται η δυνατότητα «*να γιατρευτούν από την πλάνη και την αφροσύνη*» και πώς αυτή ερμηνεύεται; Στην απάντησή σας να αξιοποιήσετε αναφορές και από τα δύο κείμενα (αρχαίο διδαγμένο και παράλληλο).

|  |  |  |  |  |  |  |
| --- | --- | --- | --- | --- | --- | --- |
| **Ο μύθος του σπηλαίου διαγραμματικά** | | | | | | |
| **Η ερμηνεία των συμβολισμών** | | **Τα 4 στάδια** | | | **Οι δύο κόσμοι** | |
| **Νοητός**  **Κόσμος**  **↑**  (ο κόσμος  των καθολικών Ιδεών)  **↑** | **Ιδέα** του Αγαθού και των άλλων Ιδεών ορατών στην ένωσή τους με το Αγαθό | | ***Νόησις*** | **Κόσμος**  **έξω**  **απ᾿ το**  **Σπήλαιο** | | Απελευθερωμένοι πρώην δεσμώτες οι οποίοι βλέπουν τα ίδια τα πράγματα, τα ουράνια σώματα και τελικά τον ίδιο τον Ήλιο |
| **Ιδέες** μη ορατές στην ένωσή τους με την Ιδέα του Αγαθού | | ***Διάνοια*** | | | Απελευθερωμένοι πρώην δεσμώτες οι οποίοι βλέπουν τις σκιές και τις αντανακλάσεις λ.χ. του νερού στον επάνω κόσμο | |
| **Αισθητός**  **Κόσμος**  **↑**  (ο κόσμος των επιμέρους αισθητών)  **↑** | **Υλικά αντικείμενα**  (πρωτότυπα αισθητά αντικείμενα και γνώμες από πρώτο χέρι) | | ***Πίστις*** | **Σπήλαιο** | | Απελευθερωμένοι πρώην δεσμώτες οι οποίοι βλέπουν τα πρωτότυπα υλικά αντικείμενα που ρίχνουν τις σκιές τους μέσα στο Σπήλαιο |
| **Εικόνες**  (τα αντίγραφα των υλικών αντικειμένων και γνώμες από δεύτερο χέρι) | | ***Εἰκασία*** | | | Αλυσοδεμένοι δεσμώτες οι οποίοι κοιτούν τις σκιές μέσα στο Σπήλαιο | |
| **Ο ήλιος ως σύμβολο της Ιδέας του Αγαθού** | | | | | | |
| ο ΗΛΙΟΣ  στον  **ΟΡΑΤΟ ΚΟΣΜΟ**  που με το  **ΦΩΣ**  καθιστά εφικτή την  **ΟΡΑΣΗ**  και την ύπαρξη  των αντικειμένων της όρασης | | Συμβολίζει  αντίστοιχα | | | το **ΑΓΑΘΟ**  στον  **ΝΟΗΤΟ ΚΟΣΜΟ**  που με την  **ΑΛΗΘΕΙΑ**  προσφέρει την  **ΓΝΩΣΗ**  και την ύπαρξη των  αντικειμένων της γνώσης | |

**Η συνέχεια της αλληγορίας του σπηλαίου: Πλάτων, *Πολιτεία*, 515c4-517a7**

|  |  |
| --- | --- |
| Σκόπει δή, ἦν δ’ ἐγώ, αὐτῶν λύσιν τε καὶ ἴασιν τῶν τε δεσμῶν καὶ τῆς ἀφροσύνης, οἵα τις ἂν εἴη, εἰ φύσει τοιάδε συμβαίνοι αὐτοῖς· ὁπότε τις λυθείη καὶ ἀναγκάζοιτο ἐξαίφνης ἀνίστασθαί τε καὶ περιάγειν τὸν αὐχένα καὶ βαδίζειν καὶ πρὸς τὸ φῶς ἀναβλέπειν, πάντα δὲ ταῦτα ποιῶν ἀλγοῖ τε καὶ διὰ τὰς μαρμαρυγὰς ἀδυνατοῖ καθορᾶν ἐκεῖνα ὧν [515d] τότε τὰς σκιὰς ἑώρα, τί ἂν οἴει αὐτὸν εἰπεῖν, εἴ τις αὐτῷ λέγοι ὅτι τότε μὲν ἑώρα φλυαρίας, νῦν δὲ μᾶλλόν τι ἐγγυτέρω τοῦ ὄντος καὶ πρὸς μᾶλλον ὄντα τετραμμένος ὀρθότερον βλέποι, καὶ δὴ καὶ ἕκαστον τῶν παριόντων δεικνὺς αὐτῷ ἀναγκάζοι ἐρωτῶν ἀποκρίνεσθαι ὅτι ἔστιν; οὐκ οἴει αὐτὸν ἀπορεῖν τε ἂν καὶ ἡγεῖσθαι τὰ τότε ὁρώμενα ἀληθέστερα ἢ τὰ νῦν δεικνύμενα;      Πολύ γ’, ἔφη.      [515e] Οὐκοῦν κἂν εἰ πρὸς αὐτὸ τὸ φῶς ἀναγκάζοι αὐτὸν βλέπειν, ἀλγεῖν τε ἂν τὰ ὄμματα καὶ φεύγειν ἀποστρεφόμενον πρὸς ἐκεῖνα ἃ δύναται καθορᾶν, καὶ νομίζειν ταῦτα τῷ ὄντι σαφέστερα τῶν δεικνυμένων;      Οὕτως, ἔφη.      Εἰ δέ, ἦν δ’ ἐγώ, ἐντεῦθεν ἕλκοι τις αὐτὸν βίᾳ διὰ τραχείας τῆς ἀναβάσεως καὶ ἀνάντους, καὶ μὴ ἀνείη πρὶν ἐξελκύσειεν εἰς τὸ τοῦ ἡλίου φῶς, ἆρα οὐχὶ ὀδυνᾶσθαί τε [516a] ἂν καὶ ἀγανακτεῖν ἑλκόμενον, καὶ ἐπειδὴ πρὸς τὸ φῶς ἔλθοι, αὐγῆς ἂν ἔχοντα τὰ ὄμματα μεστὰ ὁρᾶν οὐδ’ ἂν ἓν δύνασθαι τῶν νῦν λεγομένων ἀληθῶν;      Οὐ γὰρ ἄν, ἔφη, ἐξαίφνης γε.      Συνηθείας δὴ οἶμαι δέοιτ’ ἄν, εἰ μέλλοι τὰ ἄνω ὄψεσθαι. καὶ πρῶτον μὲν τὰς σκιὰς ἂν ῥᾷστα καθορῷ, καὶ μετὰ τοῦτο ἐν τοῖς ὕδασι τά τε τῶν ἀνθρώπων καὶ τὰ τῶν ἄλλων εἴδωλα, ὕστερον δὲ αὐτά· ἐκ δὲ τούτων τὰ ἐν τῷ οὐρανῷ καὶ αὐτὸν τὸν οὐρανὸν νύκτωρ ἂν ῥᾷον θεάσαιτο, προσβλέπων τὸ τῶν [516b] ἄστρων τε καὶ σελήνης φῶς, ἢ μεθ’ ἡμέραν τὸν ἥλιόν τε καὶ τὸ τοῦ ἡλίου.      Πῶς δ’ οὔ;      Τελευταῖον δὴ οἶμαι τὸν ἥλιον, οὐκ ἐν ὕδασιν οὐδ’ ἐν ἀλλοτρίᾳ ἕδρᾳ φαντάσματα αὐτοῦ, ἀλλ’ αὐτὸν καθ’ αὑτὸν ἐν τῇ αὑτοῦ χώρᾳ δύναιτ’ ἂν κατιδεῖν καὶ θεάσασθαι οἷός ἐστιν.      Ἀναγκαῖον, ἔφη.      Καὶ μετὰ ταῦτ’ ἂν ἤδη συλλογίζοιτο περὶ αὐτοῦ ὅτι οὗτος ὁ τάς τε ὥρας παρέχων καὶ ἐνιαυτοὺς καὶ πάντα ἐπιτρο- [516c] πεύων τὰ ἐν τῷ ὁρωμένῳ τόπῳ, καὶ ἐκείνων ὧν σφεῖς ἑώρων τρόπον τινὰ πάντων αἴτιος.      Δῆλον, ἔφη, ὅτι ἐπὶ ταῦτα ἂν μετ’ ἐκεῖνα ἔλθοι.      Τί οὖν; ἀναμιμνῃσκόμενον αὐτὸν τῆς πρώτης οἰκήσεως καὶ τῆς ἐκεῖ σοφίας καὶ τῶν τότε συνδεσμωτῶν οὐκ ἂν οἴει αὑτὸν μὲν εὐδαιμονίζειν τῆς μεταβολῆς, τοὺς δὲ ἐλεεῖν;      Καὶ μάλα.      Τιμαὶ δὲ καὶ ἔπαινοι εἴ τινες αὐτοῖς ἦσαν τότε παρ’ ἀλλήλων καὶ γέρα τῷ ὀξύτατα καθορῶντι τὰ παριόντα, καὶ μνημονεύοντι μάλιστα ὅσα τε πρότερα αὐτῶν καὶ ὕστερα [516d] εἰώθει καὶ ἅμα πορεύεσθαι, καὶ ἐκ τούτων δὴ δυνατώτατα ἀπομαντευομένῳ τὸ μέλλον ἥξειν, δοκεῖς ἂν αὐτὸν ἐπιθυμη- τικῶς αὐτῶν ἔχειν καὶ ζηλοῦν τοὺς παρ’ ἐκείνοις τιμωμένους τε καὶ ἐνδυναστεύοντας, ἢ τὸ τοῦ Ὁμήρου ἂν πεπονθέναι καὶ σφόδρα βούλεσθαι «ἐπάρουρον ἐόντα θητευέμεν ἄλλῳ ἀνδρὶ παρ’ ἀκλήρῳ» καὶ ὁτιοῦν ἂν πεπονθέναι μᾶλλον ἢ ’κεῖνά τε δοξάζειν καὶ ἐκείνως ζῆν;      [516e] Οὕτως, ἔφη, ἔγωγε οἶμαι, πᾶν μᾶλλον πεπονθέναι ἂν δέξασθαι ἢ ζῆν ἐκείνως.      Καὶ τόδε δὴ ἐννόησον, ἦν δ’ ἐγώ. εἰ πάλιν ὁ τοιοῦτος καταβὰς εἰς τὸν αὐτὸν θᾶκον καθίζοιτο, ἆρ’ οὐ σκότους <ἂν> ἀνάπλεως σχοίη τοὺς ὀφθαλμούς, ἐξαίφνης ἥκων ἐκ τοῦ ἡλίου;      Καὶ μάλα γ’, ἔφη.      Τὰς δὲ δὴ σκιὰς ἐκείνας πάλιν εἰ δέοι αὐτὸν γνωματεύοντα διαμιλλᾶσθαι τοῖς ἀεὶ δεσμώταις ἐκείνοις, ἐν ᾧ ἀμβλυώττει, [517a] πρὶν καταστῆναι τὰ ὄμματα, οὗτος δ’ ὁ χρόνος μὴ πάνυ ὀλίγος εἴη τῆς συνηθείας, ἆρ’ οὐ γέλωτ’ ἂν παράσχοι, καὶ λέγοιτο ἂν περὶ αὐτοῦ ὡς ἀναβὰς ἄνω διεφθαρμένος ἥκει τὰ ὄμματα, καὶ ὅτι οὐκ ἄξιον οὐδὲ πειρᾶσθαι ἄνω ἰέναι; καὶ τὸν ἐπιχειροῦντα λύειν τε καὶ ἀνάγειν, εἴ πως ἐν ταῖς χερσὶ δύναιντο λαβεῖν καὶ ἀποκτείνειν, ἀποκτεινύναι ἄν;      Σφόδρα γ’, ἔφη. | Σκέψου τώρα, είπα εγώ, ποια μορφή θα μπορούσε να πάρει η απαλλαγή τους από τα δεσμά και η γιατρειά τους από την πλάνη και την αφροσύνη, αν τύχαινε και τους συνέβαιναν τα εξής: Κάθε φορά που κάποιος από αυτούς θα λυνόταν και θα αναγκαζόταν ξαφνικά να ελευθερωθεί και να γυρίσει το κεφάλι και να περπατήσει και να αντικρύσει το φως ψηλά ―κι όλα αυτά πονώντας πολύ και αδυνατώντας από την εκτυφλωτική λάμψη να διακρίνει εκείνα τα πράγματα που ως τώρα έβλεπε τις σκιές τους―, τι φαντάζεσαι ότι θα έλεγε ο άνθρωπος αυτός, αν κάποιος του έλεγε ότι όσα έβλεπε πρωτύτερα ήταν ανοησίες και ότι τώρα είναι κάπως πιο κοντά στην πραγματικότητα κι ότι έχοντας τώρα στραφεί σε αντικείμενα πιο πραγματικά βλέπει σωστότερα; Ιδίως μάλιστα αν δείχνοντάς του καθένα από τα αντικείμενα που περνούσαν από μπροστά του τον ρωτούσε και τον υποχρέωνε να απαντήσει τι είναι το καθένα τους. Δεν νομίζεις ότι ο άνθρωπος εκείνος θα τα 'χανε και θα πίστευε ότι όσα έβλεπε τότε ήταν αληθινότερα από εκείνα που του έδειχναν τώρα;  Και πολύ μάλιστα.  Κι άμα θα τον ανάγκαζε να κοιτάξει στο ίδιο το φως, δεν θα αισθανόταν έντονο πόνο στα μάτια και δεν θα προσπαθούσε να το αποφύγει στρέφοντας το βλέμμα του πάλι σ' εκείνα που μπορεί να βλέπει, και δεν θα νόμιζε ότι εκείνα είναι στ' αλήθεια πιο σαφή και ευκρινή από όσα του έδειχναν τώρα;  Έτσι, είπε.  Αν, τέλος, είπα εγώ, κάποιος τον τραβούσε δια της βίας προς τα έξω από ένα ανέβασμα κακοτράχαλο κι απότομο και δεν τον άφηνε προτού να τον βγάλει στο φως του ήλιου, άραγε ο δεσμώτης δεν θα πονούσε και δεν θα αγανακτούσε που τον τραβολογούσαν, κι όταν θα έβγαινε στο φως, έτσι καθώς τα μάτια του θα ήταν πλημμυρισμένα από την εκτυφλωτική λάμψη, δεν θα του ήταν εντελώς αδύνατο να διακρίνει έστω και ένα από τα πράγματα, για τα οποία θα του λέγανε τώρα πως είναι αληθινά;  Θα του ήταν αδύνατον, είπε· έτσι στα ξαφνικά τουλάχιστον.  Θα χρειαζόταν, νομίζω, κάποιος χρόνος προσαρμογής, προκειμένου να αντικρύσει τα πράγματα επάνω. Έτσι, στην αρχή, θα διέκρινε ευκολότερα τις σκιές, έπειτα τα είδωλα των ανθρώπων και των άλλων πραγμάτων στο νερό κι ύστερα τα ίδια τα πράγματα· από αυτά όσα βρίσκονται στον ουρανό, και αυτό τον ίδιο τον ουρανό, θα μπορούσε να τα κοιτάξει πιο εύκολα τη νύχτα με το φως των άστρων και του φεγγαριού παρά την ημέρα, με τον ήλιο και το φως του.  Ασφαλώς.  Και τελευταίο απ' όλα θα μπορούσε να αντικρύσει τον ήλιο, όχι είδωλά του στο νερό ή σε κάποια θέση άλλην από τη δική του, αλλά τον ήλιο αυτόν καθαυτόν στον δικό του τόπο, και να θεαστεί τη φύση του.  Κατανάγκην, είπε.  Κι ύστερα από αυτά θα έφθανε να συλλάβει με το λογισμό του ότι αυτός, ο ήλιος, είναι που δωρίζει τις εποχές και τα χρόνια και που διαφεντεύει τα πάντα στη σφαίρα των ορατών πραγμάτων, και κατά κάποιον τρόπο είναι η αιτία για όλα όσα έβλεπαν ο ίδιος και οι άλλοι δεσμώτες.  Προφανώς, είπε, αυτό θα ήταν το επόμενο συμπέρασμά του.  Λοιπόν; Καθώς θα ξαναθυμάται τον τόπο, στον οποίο έμενε πρώτα, τη «σοφία» που είχαν εκεί, και τους συγκρατούμενούς του εκεί, δεν νομίζεις ότι θα καλοτυχίζει τον εαυτό του για την αλλαγή, ενώ για 'κείνους θα αισθάνεται οίκτο;  Και πολύ μάλιστα.  Κι αν υποθέσουμε ότι οι δεσμώτες είχαν θεσπίσει τότε κάποιες τιμές και επαίνους μεταξύ τους και βραβεία για όποιον διέκρινε καθαρότερα απ' όλους τα αντικείμενα που περνούσαν μπροστά τους, ή για όποιον συγκρατούσε στη μνήμη του ποια από αυτά συνήθως περνούσαν πρώτα, ποια ύστερα και ποια πήγαιναν μαζί με ποια, έτσι που βάσει αυτού να έχει κάποια ιδιαίτερη ικανότητα στο να μαντεύει τι επρόκειτο να περάσει κάθε φορά, έχεις μήπως τη γνώμη ότι ο άνθρωπος αυτός θα φλεγόταν από την επιθυμία για τέτοια πράγματα και ότι θα ζήλευε όσους τιμούνταν εκεί και είχαν δύναμη και αναγνώριση; Ή θα είχε πάθει αυτό που λέει ο Όμηρος, και θα επιθυμούσε διακαώς «πάνω στη γη να ζούσε κι ας ξενοδούλευε σε κάποιον άκληρο» ή να υπέφερε οτιδήποτε παρά να νομίζει τέτοια πράγματα και να ζει όπως εκείνοι;  Έτσι νομίζω κι εγώ, είπε· θα προτιμούσε να πάθαινε οτιδήποτε παρά να ζει εκείνη τη ζωή.  Συλλογίσου τώρα και τούτο, είπα εγώ. Αν ένας άνθρωπος σαν αυτόν κατέβαινε ξανά εκεί κάτω και καθόταν στην ίδια θέση, άραγε τα μάτια του δεν θα ήταν γεμάτα σκοτάδι, καθώς θα ερχόταν έτσι απότομα από το φως του ήλιου;  Βεβαιότατα.  Κι αν θα χρειαζόταν να παραβγεί πάλι με εκείνους που είχαν παραμείνει δεσμώτες προσπαθώντας να διακρίνει τις σκιές, ενώ η όρασή του θα είναι αδύναμη ωσότου να προσαρμοστούν τα μάτια του κι ο χρόνος της προσαρμογής όχι πολύ σύντομος, άραγε δεν θα γινόταν περίγελως και δεν θα έλεγαν γι' αυτόν ότι γύρισε με τα μάτια του χαλασμένα απο 'κει πάνω που ανέβηκε, και ότι δεν αξίζει τον κόπο ούτε καν να δοκιμάσει κανείς να ανεβεί επάνω; Κι όποιον θα επιχειρούσε να τους λύσει από τα δεσμά και να τους ανεβάσει επάνω, αυτόν, αν μπορούσαν με κάποιον τρόπο να τον πιάσουν στα χέρια τους και να τον σκοτώσουν, δεν θα τον σκότωναν;  Ασφαλώς, είπε. |